runetrust/blame-folketinget-dk huggingface dataset:
Kim Edberg Andersen (NB), 2023-05-09:
Tak for det, og tak til ordføreren.
Jeg anerkender fuldt ud, at ordføreren kæmper den her sag for børn, der har kønsdysfori, og virkelig føler for den.
Det anerkender jeg fuldt ud.
Jeg har også selv snakket med børnene, og som jeg hele tiden har sagt, er der en lille gruppe af danske børn, som lider af kønsdysfori.
Som god borgerlig må jeg sige, at den her cost-benefit-analyse bare ikke går op for mig, altså cost-benefit-analysen om, at det er o.k., at der er nogle, der bliver fejlbehandlet og lever resten af livet med de her forfærdelige eftervirkninger, som der er – for det er der faktuelt.
For det, at der er en, der skal leve den type liv efterfølgende, opvejer bare ikke, at man, ligesom man gjorde sidste år, får syv igennem en behandling over en ganske kort årrække i deres pubertet.
For det er jo ikke i forhold til resten af deres liv, at jeg siger det her.
Jeg siger, at vi bliver nødt til at behandle dem på en anden måde, indtil de er 18 år.
Det er børn, jeg snakker om.
Hver gang der går et barn i stykker, er det Folketingets ansvar at sørge for, at det ikke sker igen.
Astrid Carøe (SF), 2023-05-09:
Jeg må simpelt hen bare erkende, at vi er dybt uenige på det her område.
Noget af det, jeg så kan undre mig over, er, hvor Nye Borgerlige og Dansk Folkeparti ellers vil blande sig i Sundhedsstyrelsens retningslinjer.
Det kan være, at vi får svar på det senere.
Praksis er jo, at man lader fagpersonerne vurdere de her ting, og det skal vi selvfølgelig også på det her område.
Så hvis fagpersonerne vurderer, at det her er bedst for børnene, er det da sådan, det skal være.
Og så synes jeg, at det er rigtig godt, at man er forbeholden, at man har lange behandlingstider, og at man bruger samtaler og alt muligt andet for at sikre, at børnene virkelig mener det her.
Det er rigtig godt.
Men det er altså en sundhedsfaglig vurdering af den enkelte, der skal afgøre det.
Kim Edberg Andersen (NB), 2023-05-09:
Jeg skal ikke tale på Dansk Folkepartis vegne, men jeg kommer til at gå ind i hvilken som helst debat, hvor der er læger, der træffer beslutninger, som ødelægger børn – uanset hvad en styrelse eller sundhedsfaglige personer siger.
For læger er også bare mennesker.
Hele debatten herinde går på, at det bare er casualties, og at det må vi bare leve med.
Det er bare mennesker; det er rigtige mennesker, som får ødelagt deres liv af de her behandlinger.
Astrid Carøe (SF), 2023-05-09:
Der er heldigvis også læger, der hver eneste dag hjælper de her børn igennem en rigtig, rigtig svær tid og et rigtig svært liv.
De skal leve med at have en anden kønsidentitet end det køn, de er født med, og det hjælper vi dem så vidt muligt med.
Det mener jeg er op til en lægefaglig vurdering.
Der er rigtig mange læger, der hver eneste dag hjælper de her transkønnede børn og brænder for det her område og så vidt muligt forsøger at hjælpe dem med den behandling, som de har behov for – som det enkelte barn har behov for.
Det er nemlig enormt forskelligt fra barn til barn.
Jens Henrik Thulesen Dahl (DD), 2023-05-09:
Tak for det.
Jeg er blevet mere og mere bekymret under den her debat, for det står jo lysende klart.
Nok er jeg helt sikker på, at den sundhedsfaglige vurdering gøres bedst muligt, og at det sundhedsfaglige personale gør, hvad de kan for at hjælpe de her børn bedst muligt.
Men når det så bliver sagt, at det ikke kan være et ansvar for os herinde at tage stilling til, om man skal behandle børn eller ikke skal behandle børn, vil jeg sige: Jo, selvfølgelig er det det.
Selvfølgelig er det vores ansvar at sige, om vi synes, det er acceptabelt eller ikke er acceptabelt, og at der er en risiko for, at nogle børn bliver fejlbehandlet.
Selvfølgelig er det vores ansvar.
Jeg mener, vi er nødt til at tage diskussionen herinde – og kunne tage den – og sige: Nej, vi vil ikke have, at der laves eksperimenter med børn.
Ja, der vil givet være nogle få af de børn, der bliver hjulpet, men risikoen for, at nogle børn bliver fejlbehandlet, gør det ikke berettiget at lave de her irreversible behandlinger.
Vi skal gøre alt, hvad vi kan for at hjælpe børnene godt igennem deres pubertet; vi skal gøre alt, hvad vi kan, for at de får nogle rammer og får støtte og hjælp, men ikke give medicinsk eller kirurgisk behandling.
Og nu ved jeg godt, at det så bliver sagt, at kirurgisk behandling ikke er aktuelt, og så vil jeg opfordre forslagsstillerne til at dele forslaget op, for så kunne der måske nok i hvert fald være flertal for at forbyde den kirurgiske behandling.
Helt grundlæggende støtter vi i Danmarksdemokraterne det her forslag, fordi vi bør beskytte børn og unge mod at få foretaget irreversibel kirurgisk og medicinsk kønsskiftebehandling.
Vi anerkender, at der er mennesker, børn, der føler kønsligt ubehag i forbindelse med uoverensstemmelse mellem det køn, de er tildelt ved fødslen, og den kønsidentitet, de har opbygget med alderen.
Men det mener vi sådan set fint at myndige voksne kan tage stilling til, altså om de ønsker medicinsk behandling, kirurgisk behandling.
Det er helt fair, at når man er blevet 18 år og man er blevet voksen, kan man selvfølgelig tage stilling til det.
Men når man som samfund ikke mener, at 16-årige er gamle nok til at købe en flaske spiritus, så bør de heller ikke kunne træffe beslutninger om kønsskifte, som ikke kan trækkes tilbage.
Ungdommen er forbundet med et sammensurium af følelser, bekymringer og måske usikkerhed om egen krop, som følger med mange gennem puberteten, men passerer med alderen.
Når det så ikke sker for alle, er der mulighed for behandling efterfølgende.
Så vi skal sikre, at børn og unge får lov til at gå igennem deres ungdom uforstyrret og med så meget hjælp og beskyttelse som muligt, men eventuelle behandlinger, der er irreversible, skal foregå efter det 18. år.
Tak, formand.
Mikkel Bjørn (DF), 2023-05-09:
Tak til ordføreren for en, synes jeg, egentlig glimrende tale.
Jeg blev dog lidt nysgerrig på et ord, ordføreren brugte i sin tale, nemlig det, at køn er noget, vi bliver tildelt ved fødslen.
Mener ordføreren og ordførerens parti, at køn er noget, vi bliver tildelt ved fødslen, eller mener ordførerens parti – som det jo rettelig er tilfældet – at køn er noget, vi fødes med?
Jens Henrik Thulesen Dahl (DD), 2023-05-09:
Som udgangspunkt mener vi, at et køn er noget, man er født med, men vi anerkender også, at nogle oplever at være født i en forkert krop; at nogle oplever, at det køn, de synligt har, har de et ubehag ved.
Og at de skal have mulighed for at få hjælp og behandling, er vi sådan set også indstillet på, men vi skal bare ikke gøre det ved børn.
Vi skal ikke gøre noget irreversibelt ved børn.
Vi skal hjælpe dem, vi skal støtte dem, og vi skal anerkende dem, men vi skal ikke igangsætte irreversible behandlinger, før de er over 18 år.
Peder Hvelplund (EL), 2023-05-09:
Tak for det, og tak til ordføreren for talen.
Jeg vil også gerne starte med at anerkende, at ordføreren også anerkender begrebet kønsdysfori, og at det er noget, som børn oplever.
Men så vil jeg bare gerne høre ordføreren, om ordføreren, når ordføreren siger, at vi skal hjælpe de børn, ikke også vil anerkende, at fravær af behandling også har konsekvenser.
Altså, fravær af muligheden for at kunne give en behandling har jo enorme konsekvenser for børn, for når vi f.eks. taler om stophormoner, er det jo ikke nødvendigvis irreversibelt – det er det, hvis vi taler om krydshormoner, men stophormonbehandling er jo ikke irreversibel.
Men i hvert fald vil det, at man fuldstændig fravælger en behandling, jo også have konsekvenser.
Så hvis der skulle være substans i det synspunkt, som ordføreren har, burde vi vel i stedet for stå med et forslag, hvor vi siger, at her skal vi styrke den indsats, altså at vi skal give yderligere midler, så vi kan sørge for, at antallet af fejlbehandlinger, uanset om det er fravær af behandling, eller om det er en behandling, bliver minimeret.
Jens Henrik Thulesen Dahl (DD), 2023-05-09:
Vi kan ikke være sikre på, at det er den rigtige behandling; vi kan ikke være sikre på andet, end at nogle af de her børn, der i givet fald får en behandling, får en forkert behandling.
Så vi er sådan set indstillet på, at vi skal hjælpe på alle mulige reversible måder, kan man sige.
Og hvis man en dag er sikker på, hvad det er, man gør, kan vi tage diskussionen igen.
Men der mener jeg ikke at vi er nu.
Camilla Fabricius (S), 2023-05-09:
Jeg må sige, at jeg synes, at ordføreren er skæv i sit perspektiv.
Og jeg får bare en tanke om, at hvis man ser på den tilgang, som ordføreren og Dansk Folkeparti har, så vidner det jo næsten om den tanke, som vi forlod – og undskyld mig – alt for sent, nemlig at trans- og lgbt-området tilhørte en sygdom, hvor man bare skulle have et par samtaler, og så gik det nok over.
Det er en tanke, vi gudskelov har forladt i Danmark – alt for sent.
I virkeligheden er min oplevelse af det, ordføreren siger, at det bare er en måde at tale udenom på.
Man tager ikke lgbt- og transpersoner alvorligt, og det bekymrer mig, at Dansk Folkeparti ikke gør det.
Mikkel Bjørn (DF), 2023-05-09:
Det er de nyeste undersøgelser, der siger, at langt hovedparten af de her børn vokser fra det.
De kan aldrig nogen sinde få børn, og deres kroppe bliver deforme.
Hvordan kan vi forsvare den behandling for børn?
Astrid Carøe (SF), 2023-05-09:
De tal, der er i det her beslutningsforslag, er så sindssygt forældede, at jeg ikke mener, at det er respektfuldt over for den her debat overhovedet at bruge dem, når der er nyere tal, der viser, at det er langt, langt færre, som starter behandlingen på den sexologiske klinik, og som går ud af den igen, hvis man ser på dagens Danmark, hvor vi ikke definerer transkønnethed som en psykisk sygdom med al den stigmatisering, der følger med det.
Må jeg så ikke bare lige understrege, at den her behandling jo ikke er noget, vi tvinger nogen børn til?
Det beror på en lægefaglig vurdering, og det er børnene selv, der giver udtryk for kønsdysforien, og forældrene er med inde over det.
Mike Villa Fonseca (M), 2023-05-09:
Nu er der ikke blevet ødelagt nogen endnu, og jeg ved godt, at det her er blevet fremsat af ordføreren, og jeg kender også ordføreren rigtig godt.
Men jeg synes, at der er mange aspekter i det her, og det er ikke bare simpelt, altså, det er det virkelig ikke.
Det er et dilemmafyldt emne.
Nogle af dem, jeg har snakket med, som er voksne nu, ville den dag i dag ønske, at de havde haft en mulighed for medicinsk at kunne få bremset puberteten, dengang de var transkønnede børn og unge.
Og det aspekt synes jeg også man skal have med.
Nogle af de her børn og unge, som har oplevet det her, mistrives helt vildt, altså, vi snakker om en stor psykisk påvirkning i form af depression og selvmordstanker.
Jeg synes faktisk, vi skulle have en debat om, hvordan vi kan sikre en bedre behandling for de her transkønnede børn og unge.
Hvordan kan vi være sikre på, at vi fremadrettet måske kan give en bedre medicinsk behandling til de her børn og unge?
Kim Edberg Andersen (NB), 2023-05-09:
Jeg synes da også, at hvis der kunne opfindes medicin, som var reversibel, ville det være fint.
Virkeligheden er bare, at det her ikke er reversibelt.
Det bliver hele tiden ført et sted hen, hvor vi fortæller succeshistorierne.
Dem er jeg sikker på der er, men der er bare også de andre.
Og hvordan tror ordføreren at livet er, hvis du som 20-årig finder ud af, at det her er sket forkert og du skal leve med det, til du er 80 år?
Tror du så også, at man får dårligt selvværd?
Tror du, at man kan risikere at få en depression?
Kan man risikere at få selvmordstanker?
Vi skal holde op med at glemme dem, vi gør det forkert på.
Det er bare det, jeg siger.
Mike Villa Fonseca (M), 2023-05-09:
Det er rigtigt nok, at der jo er en hårfin grænse i forhold til det her, kan man sige.
Men jeg mener helt konkret, at vi skal lade det være op til de transkønnede og vi ikke skal styre det og bestemme det herindefra.
Jeg synes, at det skal være dem selv, der har en selvbestemmelse og ligesom er medinddraget i det her.
Derudover kommer de til klinikker, hvor de bliver mødt af specialiseret fagpersonale inden for sundhedsområdet og kommer igennem et forløb.
Det er jo ikke sådan, at man bare lige går ned til den praktiserende læge, og så siger den praktiserende læge: Fint nok, du ønsker den her kirurgiske eller medicinske behandling, så det klapper vi lige af og får gjort med det samme.
Det er jo ikke sådan, det fungerer.
Mikkel Bjørn (DF), 2023-05-09:
Tak for det.
Ordføreren nævner, at det er folk selv, der skal træffe beslutningen.
Men her er der altså tale om børn – børn, som ikke er i stand til at overskue langtidskonsekvenserne af at spise usund mad eller bestemme deres egen sengetid og meget andet.
Og så nævner ordføreren, at der også er nogle forældre.
Jeg kan fortælle ordføreren, at der er rigtig mange forældre, som er i dyb, dyb vildrede over det her, og som ikke aner deres levende råd, i forhold til hvad der er det rigtige.
Så at tro, at forældrene altid ved, hvad der er bedst i den her henseende, er måske også en kende naivt.
Så vil jeg spørge ordføreren – ordføreren nævner, at ordføreren er sygeplejerske, godt nok ikke læge, men sygeplejerske – om ordføreren kender andre behandlinger i vores sundhedssystem, der er omfattet af så omfattende skadesvirkninger, og hvor der samtidig ikke eksisterer nogen som helst form for positiv empiri i behandlingen.
Mike Villa Fonseca (M), 2023-05-09:
For at svare på det med at være sygeplejerske vil jeg sige, at jeg jo har en tavshedspligt, så jeg vil i hvert fald ikke fremhæve nogen patienter.
Men i forhold til det, ordføreren spørger om, er det jo sådan med sygdom, når man skal behandle den, at der altid er en risiko ved det.
Det har der været med mange sygdomme igennem tiden, som vi jo hen ad vejen bliver klogere på.
Man kan bare nævne corona som et eksempel.
De har jo nogle forældre, som forhåbentlig er myndige.
Og nogle forældre er i vildrede, som ordføreren påpeger.
Jeg har også snakket med forældre, som er i vildrede den anden vej rundt.
Det er jo derfor, de transkønnede børn og unge ikke skal stå alene, og derfor, at de bliver mødt af et sundhedsfagligt personale, som er specialiseret på det her område og har en dialog og samtale med den transkønnede, familien og de parter, der skal involveres i den dialog.
Mikkel Bjørn (DF), 2023-05-09:
Tak for det.
Det var ikke helt svar på mit spørgsmål.
Ordføreren nævner, at der også er andre behandlinger i vores sundhedsvæsen, som har skadesvirkninger.
Ja, men er der andre behandlinger i vores sundhedsvæsen, som har så omfattende skadesvirkninger, og hvor der er absolut nul procents sikkerhed i diagnostikken, og hvor der ikke er nogen som helst form for positiv empiri til stede, inden vi begynder på den her form for behandling?
Mike Villa Fonseca (M), 2023-05-09:
Så kan det godt være, jeg skal tilbage på sygeplejestudiet og lige have hentet nogle af mine bøger, for at være helt ærlig.
Nu er det godt nok et halvt år, jeg har siddet herinde i Folketinget, og noget af det har jeg fortrængt, det skal jeg ærligt indrømme, men der er helt sikkert nogle sygdomme, hvis man dykker ned i historien, der gennem tiden har haft samme rate som det, vi står i nu.
Om det, jeg siger dér, er rigtigt, må vi jo eventuelt have en samtale om, og så må vi prøve at dykke ned i, om der ikke har været behandlinger, som har været ud fra samme udgangspunkt, som vi er i
lige nu.
Mette Thiesen (DF), 2023-05-09:
Så kunne jeg godt tænke mig, at ordføreren oversendte et papir på den evidens.
Ordføreren må jo have noget evidens for, at lige præcis den her behandling virker og gør, at man ser et fald i andelen af selvmordstanker og selvmordsforsøg – men det er der ingen evidens for.
Så kunne jeg også godt tænke mig, at ordføreren forholdt sig til det ubestridelige faktum, at når man tillader det her, så tillader man altså nogle medicinske forsøg på børn, som kan resultere i, at der er nogle børn, der bliver deforme resten af deres liv, som aldrig nogen sinde kan få børn selv, og som ender med at skulle leve med nogle meget, meget voldsomme eftervirkninger af det her.
SF slår sig tit op på at være børnenes parti, så jeg kunne bare godt tænke mig at spørge: Hvordan kan man acceptere, at bare ét barn bliver så voldsomt fejlbehandlet, når der absolut ingen evidens er for, at det her virker?
Astrid Carøe (SF), 2023-05-09:
Det viser undersøgelser i hvert fald.
Men Dansk Folkeparti vil jo heller ikke være med til at hjælpe de her børn på nogen anden måde, hvis man så ikke skulle give dem sundhedsbehandling.
Man vil ikke være med til juridisk kønsskifte, som er fuldstændig reversibelt – det kan man lave om igen.
Nu blev jeg lige slået helt ud af kurs, det beklager jeg, men prøv at høre her.
Der er undersøgelser, både af transkønnede børn og unge og transkønnede voksne, der tydeligt viser, at hvis de anerkendes i deres kønsidentitet, får lov at identificere sig med det menneske, de er, så falder selvmordsraterne, så falder raten for selvmordsforsøg og selvmordstanker, og trivslen stiger.
Mette Thiesen (DF), 2023-05-09:
Men der er overhovedet ingen evidens for, at kønshormoner og fysisk kønsskifte til børn ændrer på det her.
Det er der ingen evidens for, overhovedet.
Og jeg kan godt forstå, at ordføreren bliver forvirret, for ordføreren står også og roder lidt rundt i nogle ting.
Det her er medicinske forsøg på børn.
Der er absolut ingen evidens, det siger de også på den sexologiske klinik.
Der er masser af gode fagpersoner, der er ude at udtale sig.
Vi ved, at 80-90 pct. af dem, som oplever kønsdysfori, ender med at leve rigtig dejligt i det køn, som de er født med.
Så kunne jeg til sidst godt tænke mig at spørge ordføreren: Mener ordføreren så også, at det var forkert at forbyde de ting, der skete på Sprogø og på Livø? Mener ordføreren også, det var forkert at forbyde eksempelvis brugen af thalidomid?
Mikkel Bjørn (DF), 2023-05-09:
Tak for det.
Kunne ordføreren ikke uddybe, hvad det er for en læge- eller psykologfaglig empiri, der ligger til grund for, at man i første omgang indleder den her form for behandling?
For ministeren nævner det her med, at der jo ikke er nogen behandlinger, der har 100 pct.s sikkerhed i diagnostikken.
Nej, men langt de fleste – alle, vil jeg tro – behandlinger, vi har i vores sundhedsvæsen, har dog en eller anden form for sikkerhed i diagnostikken, hvad end det så er 1 pct., 2 pct. eller 12 pct.
Den her behandling har 0 pct.s sikkerhed i diagnostikken, og her er der altså tale om en behandling med omfattende skadevirkninger på de børn, der får den behandling, til følge, nemlig at de bliver medicinsk kastreret eller steriliseret for resten af deres liv og aldrig nogen sinde kan få børn mere.
Så jeg vender tilbage til mit oprindelige spørgsmål: Hvad er det for en læge- eller psykologfaglig empiri, der er blevet lagt til grund for, at man har tilladt den her behandling i første omgang?
For sådan er det jo i vores sundhedsvæsen: Når vi tillader behandlinger, ligger der jo som regel en eller anden form for positiv empiri til grund.
Stinus Lindgreen (RV), 2023-05-09:
Tak for det.
Det er bare for at følge op på min ordførerkollega her, for spørgsmålet var vel ikke, hvad straffen skulle være – jo, det var det sidste spørgsmål – men det første var: Hvordan skal vi håndhæve det?
Så kan ordføreren lige forklare mig i dag, hvordan vi håndhæver lovgivningen i dag, og hvordan ordføreren synes vi skal gøre det bedre?
Kim Edberg Andersen (NB), 2023-05-09:
Det har jeg ikke set herovre.
Jeg lagde mærke til, at der også var politibetjente i København.
Der findes også politi herovre.
Det er jo dybest set stadig væk dem, der håndhæver loven i Danmark, på nær hvis der er demonstrationer ude midt på gaden, og så holder vi og kigger herover.
Det er det, vi skal håndhæve det med.
Vi skal simpelt hen have noget politiarbejde i gang og finde dem, og det er jo ikke så svært, for hvis en journalist kan finde dem, kan en betjent også.
Det er jeg sikker på.
Og så skal vi, når vi har fundet dem, lukke dem.
Det er egentlig bare det, jeg siger.
Stinus Lindgreen (RV), 2023-05-09:
Jeg kan så informere om, at i dag er det sådan, at Sikkerhedsstyrelsens ene medarbejder skal stå i en butik og observere et salg, som muligvis er til en mindreårig, og så derefter gå hen og spørge den mindreårige: Er du under 18 år?
Og hvis vedkommende siger ja, må man så gå hen og sige til butiksindehaveren, at han har foretaget et ulovligt salg.
Det er sådan, man håndhæver det i dag.
Og det er måske forklaringen på, hvorfor der ikke er så mange sager, for det gør det alt andet lige temmelig svært at opdage, på trods af at vi alle sammen ved, at det foregår hele tiden, og rent faktisk at håndhæve lovgivningen.
Så kan ordføreren komme med nogen idéer til, hvordan vi kunne gøre det bedre?
Kim Edberg Andersen (NB), 2023-05-09:
Lad os nu sådan hypotetisk sige, at det her snustobak er ulovligt.
Vi er enige om, at det er ulovligt.
Du må ikke have det i en butik.
Og politibetjente har lov til at håndhæve loven, også ved ulovlige produkter, der er i en butik.
Det må de faktisk godt, for det er stadig væk ulovligt at have det der.
I stedet for at sende det ud til en eller anden styrelse og undlade at give dem nogen beføjelser så bed betjentene om at gøre det.
Det burde ikke være så vanskeligt, men vi kan selvfølgelig tale det op i en krog og gøre det mere vanskeligt, end det er, men vi har nogle, der håndhæver vores lovgivning, så lad os bruge dem.
Mette Thiesen (DF), 2023-05-09:
Jeg har lige et par spørgsmål til ministeren.
Vi er jo flere, der sidder herinde, som også er meget optaget af det her og af at få sikret, som ministeren netop så rigtigt siger, at børn og unge ikke bliver udsat for de her illegale produkter, og af det her med, at der desværre er nogle, der ikke overholder gældende lovgivning.
Hvornår har ministeren tænkt sig at indkalde til de her forhandlinger?
Det kunne jeg i hvert fald rigtig godt tænke mig at vide.
Sophie Løhde (V), 2023-05-09:
Vi påtænker jo fra regeringens side at indlede en række drøftelser, hvor der også bliver fulgt op på nogle af de ting fra den tidligere handlingsplan, der er blevet besluttet.
Jeg synes, det er fint, at vi får gjort status på fremdriften og også på allerede vedtagne initiativer.
I kombination med det forestiller jeg mig at vi her inden sommerferien også får påbegyndt drøftelserne om de områder, hvor vi ser at der er særlig grund til bekymring, og får kigget på, hvilke idéer til forskellige former for initiativer man har blandt Folketingets partier.
Mette Thiesen (DF), 2023-05-09:
Betyder det, at ministeren har tænkt sig at indkalde alle Folketingets partier, også de partier, der ikke er med i aftalen om en handleplan mod børn og unges rygning?
Det kunne jeg egentlig bare godt tænke mig at vide.
Så kunne jeg bare sådan helt lavpraktisk tænke mig at høre, om ministeren vil dele lovforslaget op, sådan som jeg foreslog fra talerstolen lige før.
Sophie Løhde (V), 2023-05-09:
Ja, når det handler om i fællesskab at følge op på det her og blive klogere, ser jeg ikke noget til hinder for, at vi starter drøftelserne med alle Folketingets partier, og at vi i den forbindelse også hører nogle oplæg om den seneste forskning og viden samt udviklingen på området.
I relation til spørgsmålet om, hvorvidt vi vil dele det her lovforslag op, så må jeg sige helt ærligt, at jeg simpelt hen synes, at det her lovforslag er for småt til, at vi skal til at dele det op i to.
Jeg står altså ret fast på, at jeg synes, det er fornuftigt, at vi nu sidder og gennemfører et direktiv, der betyder, at opvarmede tobaksvarer fremover ikke må dufte eller smage af blåbær eller andre spændende ting og sager, der appellerer til børn og unge.
Så hvis man mener det, man siger, om, at man gerne vil sætte ind over for børn og unges tobaksforbrug, så kan jeg simpelt hen ikke forstå, hvorfor man så ikke også kan se den samlede pakke som et fornuftigt skridt i den rigtige retning.